Eienaar van bekende Stellenbosch-plaas aangevalRaymond O’Grady (Foto: www.hillcrestberries.co.za) Die eienaar van die welbekende Hillcrest Berry Farm buite Stellenbosch is Vrydagoggend ernstig beseer toe hy en sy vrou deur drie verdagtes in hul huis oorval en aangerand is. Sy vrou is boonop deur die verdagtes ontvoer, maar kon daarin slaag om weg te kom. Volgens Marius Müller, nasionale operasionele koördineerder van AfriForum, is die eienaar, Raymond O’ Grady, vyf keer tydens die aanval met ŉ mes gesteek. Hy is na die aanval in ’n kritieke toestand na ’n hospitaal in Stellenbosch gehaas waar hy tans in die intensiewe sorgeenheid behandeling ontvang. Müller sê Raymond se vrou, Betty, is erg getraumatiseerd na die aanval. Sers. Noloyiso Rwexana, woordvoerder van die polisie, sê die O’Grady-egpaar, wat in hul 70’s is, het geslaap toe die drie aanvallers omstreeks 07:20 hul plaas op Banghoekweg, digby Stellenbosch, betree het. Volgens Rwexana was die aanvallers gewapen met messe en stokke. Hulle het Raymond glo vyf keer met ŉ mes gesteek. “Hulle het daarna vir Betty agter die stuurwiel van die egpaar se dubbelkajuit Toyota-bakkie ingedwing en gesê sy moet ry,” sê Müller. “Op die pad het die aanvallers klaarblyklik gedink hulle word agtervolg en toe gee hulle vir Betty opdrag om stil te hou. Hulle het uitgeklim en gevlug. Betty het dadelik teruggejaag plaas toe.” Rwexana het bevestig dat hulle tot in Kayamandi, Stellenbosch, gery het waar hulle toe uitgeklim het. Betty het ongedeerd van die voorval afgekom. Müller sê in dié stadium lyk dit asof slegs ’n selfoon gesteel is. “Betty is so getraumatiseerd dat sy nie eens haar gesteelde selfoon se nommer kan onthou nie,” sê Müller. Rwexana sê die polisie in Groot-Drakenstein ondersoek tans ’n saak van huisroof.